Молэ Владимир и тхылъыщIэр утыку кърахьэ
«Музыкэ IуэрыIуатэм къыщыщIидзэрэ лъэпкъ оперэм хуэкIуэжу» фIэщыгъэм щIэту композитор цIэрыIуэ Молэ Владимир къыдигъэкIа тхылъым и лъэтеувэ иджыблагъэ ГъуазджэхэмкIэ Кавказ Ищхъэрэ институтым щащIащ.
Къэбэрдей-Балъкъэрым и симфоние макъамэм зегъэужьыным хэлъхьэныгъэ ин хуэзыщIа Молэ Владимир и IэдакъэщIэкIым тепсэлъыхьыну къыхуеблэгъат КъБР-м егъэджэныгъэмрэ щIэныгъэмкIэ ми- нистрым и къуэдзэ Къэжэр Артур, КъБР-м щэнхабзэмкIэ министрым и къуэдзэ Тау Ритэ, Гуманитар къэхутэныгъэхэмкIэ Къэбэрдей-Балъкъэр институтым IуэрыIуатэмкIэ къудамэм и унафэщI Гъут Iэдэм, КъБР-м и Жылагъуэ палатэм хэт Котляровэ Марие, КъБР-м и цIыхубэ артисткэ Гъэсашэ Наталье сымэ, нэгъуэщIхэри.
Музыкэм и тхыбзэмрэ теориемкIэ и кафедрэм и унафэщI, доцент Къумыхъу Людмилэ пшыхьыр къызэIуиха иужь, композиторым и гъащIэ гъуэгуанэм и гугъу ищIащ. «Дахэнагъуэ» япэ адыгэ лъэпкъ оперэр зи Iэдакъэ къыщIэкIа Молэ Владимир а зымкIи хуищIат лъэпкъ гъуазджэм хэлъхьэныгъэ. А композиторыращ «Къамботрэ Лацэрэ», «Аслъэным ипхъу Люськэ» оперэхэр зи Iэдакъэ къыщIэкIар. Абы адыгэ тхакIуэ куэдым я либреттэхэм опереттэхэр хуитхащ. Фортепианэм, къанцIум, накъырэм, скрипкэм, адыгэ пшынэм папщIэ абы и Iэдакъэ къыщIэкIа лэжьыгъэхэр фIыгъуэ мылъытэщ. УФ-м, КъБР-м гъуазджэхэмкIэ щIыхь зиIэ я лэжьакIуэ, КъБР-м и Къэрал саугъэтым и лауреат Молэ Владимир а цIэ лъапIэ псоми ефIэкIыжу цIыхубэ лъагъуныгъэ къилэжьащ.
ГъуазджэхэмкIэ Кавказ Ищхъэрэ институтым и проректор, профессор Эфендиев ФуIэд Молэ Владимир ехъуэхъури, дяпэкIи лъэпкъыр куэдкIэ къызэрыщыгугъыр жриIащ.
Молэ Владимир — Къэбэрдей-Балъкъэрым и гъуазджэм и лъабжьэр зыгъэтIылъахэм, абы зезыгъэузэщIахэм уащыщщ. Республикэм хуэблэжьа Iуэху дахэхэм папщIэ фIыщIэ пхузощI. Макъамэ нэгъэсар гум лъоIэс, уэ уи макъамэхэр гунэсщ, гупсэхугъуэ къозыт защIэщ, — зыхуигъэзащ Тау Ритэ композиторым.
Молэ Владимир хуэфэщэн пщIэ нобэкIэ хуамыщIу къызэрилъытэр къыхигъэщащ Котляров Виктор къыщыпсалъэм. Апхуэдэуи жиIащ композиторым и тхылъыщIэр музыкэм и тхыдэр зэзыгъэщIэну хуей дэтхэнэми зэрыхуэщхьэпэнур.
Композиторым теухуауэ итха критикэ статьям и фIыгъэкIэ ныбжьэгъу зэхуэхъуауэ зэрыщытар игу къигъэкIыжащ филологие щIэныгъэхэм я доктор Гъут Iэдэм.
— Молэм и зэфIэкI лъагэр гъуазджэм хэзымыщIыкIхэми къагурыIуэфынущ. Пасэрей адыгэ уэрэдыжьхэм щыгъуазэу, абыхэм я гъэпсыкIэр и лэжьыгъэхэм къызэрыщигъэсэбэпам и фIыгъэу къызолъытэ абы и IэдакъэщIэкIхэм ящIэлъ къэуатыр. Ар зи IэнатIэр гурэ-псэкIэ фIыуэ зылъагъу, зи щыуагъэр зылъагъужыф цIыху емызэшщ.
Институтым и проректор, профессор Ащхъуэт Беслъэн къызэхуэсахэм ягу къигъэкIыжащ Молэм КъБР-м хуитха гимным пщэдджыжь къэс республикэр къызэригъэушыр.
— «Святая к музыке любовь» Молэ Владимир и япэ тхылъыр дунейм къызэрытехьэу цIыхухэм яфIэгъэщIэгъуэну зэбграхат. Абы гъуазджэм, щэнхабзэм и цIыхухэм теухуауэ гъэщIэгъуэн куэд къыщыбгъуэтынут, икIи ар и щыхьэтщ композиторым и къэухьыр зэрыиным. Сыщогугъ иджырей тхылъми апхуэдэ щIэупщIэ иIэну, — жиIащ Ащхъуэтым.
Пшыхьым и кIэухым Молэм и уэрэдхэр щагъэзэщIащ.
Щомахуэ Залинэ.
Сурэтхэр Къарей Элинэ трихащ.
